
	HØGSKOLEN I TROMSØ
HØGSKOLESTYRET
	


	STYRESAK NR 28/06

	Utskrevet: 19.04.2006
	Møtedato: 27. april 2006
	Ref: 2006/479/BES/321

	STATUS FOR ARBEIDET MED FUSJONSPLANEN MELLOM UITØ OG HITØ


På felles styreseminar den 23.3.06 mellom styrene ved Universitetet i Tromsø og Høgskolen i Tromsø ble det enighet om å starte en prosess med sikte på å slå sammen Høgskolen i Tromsø og Universitetet i Tromsø til en felles institusjon. Administrasjonene ble bedt om utarbeide beslutningsgrunnlag for fusjonen. 

Universitetsdirektøren og høgskoledirektøren hadde 30.mars et felles planleggingsmøte der den videre framdriften i arbeidet ble drøftet. Direktørene foreslår til dette styremøtet en tids- og handlingsplan for arbeidet for sine respektive styrer.

Oversikten nedenfor er laget med den informasjonen vi sitter inne med på nåværende tidspunkt. Det tegner seg en plan i tre etapper Denne styresaken tar sikte på å beskrive i detalj fase 1 og 2, dvs fram til endelig vedtak om fusjon fattes. 

1. Til styremøtene i juni (9.juni for HiTø og 20./21. juni for UiTø) utarbeider høgskoledirektøren og universitetsdirektøren hver sin styresak som gir oversikt over/analyse av følgende forhold:

· Bakgrunnsdokumentasjon med faktadata om de to institusjonene: 

· profil og strategier 

· organisering og styrings- og ledelsesstruktur

· infrastruktur og administrasjon 

· fagportefølje

· studentdata med opptak, registrerte studenter, studiepoengsproduksjon, kandidatstall, osv

· ansattedata med antall stilling (faste og midlertidige), stillingskategorier, oversikt over ansatte i kvalifisering, mv 

· rettigheter og plikter i de ulike stillingskategoriene

· FoU-data med publikasjoner, artikler, formidlingsaktivitet, mv

· internasjonalisering (mobilitet, engelskspråklige program, joint degrees, mv)

· økonomidata inkl. ekstern finansiering og forskningsfinansiering

· arealer/byggeplaner

· Analyse av i hvilken grad fusjonspartnerne fyller NOKUTs krav til standarder og kriterier for akkreditering av studietilbud på det nivået hver av de to institusjonene er tildelt. Eventuelle mangler her vil på sikt legge føringer for styrets prioriteringer. 

· Beskrivelse av de krav de to institusjonene vil stille til en fusjon.

· Beskrivelse av de forventninger/resultater hver av institusjonene har til en fusjonert institusjon.

· Informasjonsplan overfor ansatte, politikere og samfunnet forøvrig

Dersom styrene går videre med fusjonsplanen etter å ha behandlet denne styresaken, må direktørene gis i oppdrag å utarbeide en konkret fusjonsplan til styremøtet i september/ oktober. 

2. Styremøte i september/oktober
Det bør relativt raskt forelegges et endelig beslutningsdokument for de to styrene. Administrasjonene har som mål å legge dette fram i løpet av september/oktober. Det må vurderes om det skal skje på et felles styremøte. 

Beslutningsdokumentet for fusjon med konkret forslag til fusjonsdato (beskrivelse av fase 3, med angivelse av tidsperioder og milepæler) skal inneholde:

· Styringssystemene under fusjonsprosessen, både hvordan selve fusjonsprosessen skal styres og ledes og hvordan den interne styringen ved hver institusjon skal ivaretas i fusjonsperioden.  HiTøs-styrets funksjonsperiode utløper sommeren 2007 og høgskoledirektøren er engasjert i samme periode. Universitetsstyrets og rektor ved UiTøs funksjonsperiode utløper sommeren 2009. 

· Ansattes rettigheter og plikter i en fusjonert institusjon 

· Spilleregler i fusjonsperioden

· Overordnede mål og strategier

· Informasjons- og markedsplan

· Angivelse av hva som skal utredes og tas stilling til i fase 3 med angivelse av rekkefølge, tidsfrister, milepæler osv. (eks: organisering av avdelingsstrukturen, den samlede administrasjonen, valgsystemene, ledelses- og styringssystemene, budsjettfordelingsmodell med mer)

· Risikovurdering

Dersom styrene vedtar fusjon, må departementet koples inn i arbeidet på dette tidspunktet. Etter Hovedavtalens § 2 pkt. 2 skal det i saker hvor arbeidssituasjonen til arbeidstakere i flere virksomheter blir berørt, fastsettes egen avtale som regulerer hvordan medbestemmelsen skal utøves. Avtalen skal i denne saken inngås mellom Kunnskapsdepartementet og de berørte tjenestemannsorganisasjonene.

Et prosjektsekretariat må organiseres og finansieres og det må tas stilling til om institusjonene skal knytte til seg ekstern bistand i prosessen som veiledere og kvalitetssikrere i/for prosessen. 

Innstilling til vedtak

Direktøren bes arbeide videre etter den plan som er skissert i denne styresaken.

Britt Elin Steinveg
høgskoledirektør 

Figur 1 - Planlagte hovedfaser 

